Setu amañ ur varzhoneg hag a heul urzh an alfabed, deoc'h c'hwi da glask kompren ar c'homzoù doc'h ho mod, pe kentoc'h, deoc'h c'hwi da leuskel ho spered da vout direnket ha hilliget get ar c'homzoù...    Arvest an ui pluñvek,  Bigi ar vro karget a lizherennoù dizurzh,  C'hoari an avelenn-dro er park dister,  Charre al laboused é tougiñ olifanted hor speredoù,  Droug-dent hep dent,  Ebeulion beuzet e rigolenn sec'h miz Mae,  Fri ar gogusenn é c'houlenn anv an heol,  Gad é pediñ, ar skubellenn-forn en he dorn,  Hadennoù follentez er sistr da zonet  Interamant strewek e-mesk ur bobl stank  Jubile ar fall-louzoù hag ar re a gerzh àrnezhe  Korn al loar sanket e spered ar vaouez  Liv ar bokedoù pa na zigoront ket  Marc'h aet da jav-koad pa gri ar mouilc'hi da noz  Nac'hadennoù an aon stag doc'h ma zal  Orjalenn en-dro da  brad ar garantez  Pouez an daeroù pa ne vezont ket laosket da vagiñ ar wazh  Rouedad tud àr-dreñv o fenestri èl un trezol  Sin ar groaz ar per hag an avaloù  Tenerded daoulagad ar yezh arall  Urzh ganet e-mesk burzhud an dizurzh  Verb a vousc'hoarzh e beg kozh ma c'hamaradez  Yod a lâr "kaoc'h" d'ar glaskerion-kaviar  Zoo al lizherennoù achuet amañ àr ribl ar mor